SKRIFTLIG FORESPØRGSEL E-0304/03

af Giovanni Pittella (PSE) til Kommissionen

(10. februar 2003)

Om: Racistiske websteder

- Anvendelsen af internet til nynazistisk, antisemitisk og generelt racistisk propaganda og som organisatorisk struktur for nostalgiske højreekstremister er et stadig alvorligere problem.

- Ifølge pålidelige kilder er der i hele verden over 4000 websteder med erklæret racistisk indhold.

- Denne situation er en reel trussel for demokratiske stater og samfund, da den kan sætte ulovlige højreekstremistiske grupper i stand til at udvikle strukturer af terroristisk tilsnit.

Hvilke foranstaltninger har Kommissionen truffet (og med hvilke resultater)?

Hvad agter Kommissionen fremover at gøre for at imødegå dette kriminelle fænomen og sikre, at internettet bruges under overholdelse og beskyttelse af retsstatsprincipperne?

Svar afgivet på Kommissionens vegne af António Vitorino

(19. marts 2003)

Kommissionen er enig med det ærede medlem i problemets alvor og fordømmer på det kraftigste racisme og fremmedhad, der udgør en direkte overtrædelse af principperne om frihed, demokrati, respekt for menneskerettighederne og grundlæggende friheder samt retsstatsprincippet, hvilket er principper, som EU bygger på, og som er fælles for medlemsstaterne, jf. artikel 6 i traktaten om Den Europæiske Union.

Kommissionen fremlagde i november 2001 et forslag til rammeafgørelse(1), et strafferetligt instrument for at sikre, at alle medlemsstaterne straffer samme former for racisme og fremmedhad på samme måde, og for at forbedre og fremme det retlige samarbejde ved at fjerne potentielle hindringer. Kommissionens fremgangsmåde i forbindelse med problemet er at sikre, at det gøres strafbart i alle medlemsstater at lægge racistisk og fremmedhadsk materiale ud på internettet. Den grundlæggende idé bag princippet er, at hvad der er ulovligt offline, er det også online. I forslaget fastsættes desuden visse minimumskriterier for så vidt angår kompetence for denne type overtrædelser. Der forhandles på nuværende tidspunkt om dette retlige instrument i Rådet.

I artikel 15 i direktivet om elektronisk handel(2) fastsættes det, at tjenesteydere, der oplagrer oplysninger leveret af og efter anmodning fra en tjenestemodtager, straks skal fjerne adgangen til disse oplysninger, når de er blevet informeret om, at disse er ulovlige.

I medfør af betragtning 48 i direktivet har medlemsstaterne mulighed for af tjenesteydere, der oplagrer sådanne oplysninger, at kræve, at de udviser agtpågivenhed for at afsløre og forebygge ulovlige aktiviteter.

På internationalt plan har elleve lande herunder ni medlemsstater den 28. januar 2003 i Strasbourg undertegnet en tillægsprotokol til Europarådets konvention om cyberkriminalitet om at gøre handlinger af racistisk eller fjemmedhadsk art, der begås ved brug af computersystemer, strafbare.

Handlingsplanen for et sikrere internet giver også mulighed for at støtte foranstaltninger mod racisme (hotlinjer og bevidstgørelse) og i forummet for et sikrere internet, der er ved at blive etableret i medfør af handlingsplanen, vil man drøfte praktiske måder, hvorpå det er muligt at samarbejde herom.

(1) EFT C 75 E af 26.3.2002.

(2) Europa-Parlamentets og Rådets direktiv 2000/31/EF af 8.6.2000 om visse retlige aspekter af informationssamfundstjenester, navnlig elektronisk handel, i det indre marked, EFT L 178 af 17.7.2000.